**UPUTSTVO ZA PISANJE I PREZENTOVANJE SEMINARSKOG RADA**

1. Seminarski rad se šalje profesoru elektronskim putem na mejl: vbaltezarevic@megatrend.edu.rs
2. Radovi koji nisu urađeni po navedenom uputstvu neće biti prihvaćeni.

 \*\*\*\*\*

 Seminarski rad predstavlja stručnu obradu izabrane teme, zasnovanu na sprovedenom istraživanju. Izradom seminarskog rada student pokazuje stepen ovladavanja znanjem.

 Dužina seminarskog rada: iznosi 8-10 stranа, uključujući tekst, crteže, tabele, i sve ostale vrste priloga. Rad treba da bude otkucan u programu Word for Windows. Pri pisanju rada koristiti Times New Roman, numerisane podnaslove u radu 14 pt bold, ostatak teksta 12pt.

 Na koricama: SEMINARSKI RAD, a ispod toga tema seminarskog rada (16 pt). U donjem levom uglu: ime i prezime mentora (12 pt- prof. dr Vesna Baltezarević). U donjem desnom uglu: ime i prezime studenta (autora seminarskog rada), kao i broj indeksa (12 pt). U sredini donjeg reda: Beograd, godina izrade seminarskog rada. (12 pt)

 Sledi stranica za Sadržaj. Posle sadržaja na prvoj strani rada nalazi se apstrakt (sažeti prikaz rada od 50 -100 reči. Koristiti Italic. (11 pt)

 **Rad se sastoji se iz:**

 **1.** **uvodnog dela** - mesta gde seminarski rad treba da ostavi dobar utisak, obaveštavajući sve one koji dođu u kontakt sa seminarskim radom o tome šta ga očekuje ako nastavi da čita ili sluša seminarski rad. Ukoliko je uvod dosadan, tu će se završiti sa interesovanjem publike. Uvod treba da bude kratak, ne pokušavajte da tu unesete baš sve o čemu želite da pišete.

 **2.** **centralnog dela** - u ovom delu seminarskog rada izabrana tema mora biti objašnjena, opisana i potkrepljena argumentima.

 **3.** **zaključka** - on predstavlja rezime obrađene teme koja je izložena u centralnom delu seminarskog rada. Zaključak daje prostor za sumiranje osnovnih saznanja do kojih je student došao tokom izrade seminarskog rada.

 **Reference i citiranje**

Stavovi izneti u seminarskom radu se potkrepljuju stavovima iz obavezne literature uz navođenje stranice na kojoj se nalazi komentarisani ili citirani tekst.

Prilikom pisanja seminarskog rada može da se koristi, osim obavezne literature, i druga raspoloživa literatura iz ove oblasti.

 Prilikom citiranja tuđih delova teksta obavezno je navesti izvor u fusnoti. Korišćenje fusnota znači navođenje citiranog izvora na dnu stranice teksta. Koristiti opciju Insert - Reference - Footnote u kompjuteru. Fusnote 10 pt, normal, navode se ispod teksta na odgovarajućoj strani i označavaju se od broja 1 do n. Označavanje redosleda ide automatski, odnosno to vaš kompjuter radi za vas. U fusnoti prvo navesti prezime i početno slovo imena autora, godinu izdanja, naslov knjige, izdavač, mesto izdanja i broj strane sa koje je preuzet citat.

 Ako citati postoje, onda treba da budu označeni znacima navoda kako se ne biste pridružili dugačkoj listi plagijatora, odnosno onih koji uz svoje ime prilepe tuđe perje.

Primer:

1. Baltezarević, V. & Baltezarević, R. (2015, p. 112)

 Navođenje literature: Na kraju seminarskog rada se navodi literatura koja je korišćena pri prisanju seminarskog rada. Navodi se samo literatura koja je citirana u tekstu. Pri navođenju literature potrebno je da se navede autor (prezime i početno slovo imena, na primer: Dejan, D.), godina izdanja, naslov knjige, mesto izdanja i izdavač. Za naslove knjiga/članaka koristiti Italic. Poređati izvore tj. literaturu po abecednom redu.

Primeri:

1. Baltezarević, V. & Baltezarević, R **(2015).** Intelektualni iskorak, Beograd: Alma Mater Europaea.2.Websitehttp://www.google.com/search?hl=en&q=pronalasci+drevnih+maja&btnG=Search&lr=lang\_en%7Clang\_sr. Pristupljeno 01.januara 2009.godine.

 Pri izradi seminarskog rada trebalo bi da koristite svu domaću i stranu literaturu do koje možete da dođete, internet, časopise, različite izveštaje po uslovom da su im izvor zvanične institucije.

U Beogradu.08.04.2020. Prof. dr Vesna Baltezarević